《滑中赠崔高士瑾》
唐代·王季友1

夫子保药命，外身得无咎。日月不能老，化肠为筋否。

十年前见君，甲子过我寿。于何今相逢，华发在我后。

近而知其远，少见今白首。遥信蓬莱宫，不死世世有。

玄石采盈担，神方秘其肘。问家惟指云，爱气常言酒。

摄生固如此，履道当不朽。未能太玄同，愿亦天地久。

实腹以芝朮，贱形乃刍狗。自勉将勉余，良药在苦口。